La cavalcada dels Reis Mags omplirà este diumenge d'il·lusió els carrers de Llíria
02 de Gener de 2025

Melcior, Gaspar i Baltasar visitaran Llíria este pròxim diumenge, 5 de gener, per a participar en la tradicional cavalcada dels Reis Mags. La desfilada partirà a les 17.30 hores des del centre Multiusos per a recórrer els principals carrers de la població.

Ses Majestats d'Orient estaran acompanyats de prop de 400 persones que conformaran una comitiva amb carrosses, grups d'animació, ball i música

Al llarg del recorregut es repartiran 600 quilos de caramels i 10.000 de monedes de xocolate. La cavalcada finalitzarà a la plaça Major, on els Reis Mags seran rebuts per la Corporació municipal.

L'acte, organitzat per la Regidoria de Festes de Llíria, comptarà amb la col·laboració de l'Arxiconfraria de la Cort de Maria, la Confraria de la Mare de Déu del Remei i de la Santíssima Trinitat, la Parròquia de Maria Mare, les bandes juvenils de la Primitiva i de la Unió Musical, la Penya Arre, el grup de dansa Al-Hilal, el Grup de Danses “El Tossal”, els clubs de patinatge Edeta i Llíria, el grup de tabal i dolçaina Colla Pastrana, un grup d'animació, així com la Junta Local Fallera al costat de les comissions de la localitat Plaça Pedralba, Avinguda dels Furs, Alpelic, Pla de l’Arc, i Colón-San Vicente de Paúl.

Nou recorregut

Enguany s'ha acurtat l'itinerari de la cavalcada per a evitar que es faça tan llarg i puga arribar abans a l'ajuntament, i així els Reis d'Orient puguen dirigir-se després, més prompte a cadascuna de les tres parròquies del municipi. El nou recorregut passarà pels següents carrers: C/ Pla de l'Arc, C/ Sant Miquel, P/ General Santes, C/ Sant Francesc, C/ Abriat Cantó, C/ Metge Miquel Pérez, P/ General Santes, C/ Llibertat, P/ Partidors, P/ 9 d'Octubre i P/ Major. 

Estarà prohibit l'estacionament en estes vies, excepte al carrer Pla de l’Arc, des de tres hores abans de l'inici de l'acte. A més, la plaça Major estarà tallada al trànsit des de les 15.30 hores.